Twee mans en baba sterf in gru-ongeluk op berugte Moloto-pad | Maroela Media
Twee mans en baba sterf in gru-ongeluk op berugte Moloto-pad
Drie mense, insluitend ŉ baba, is dood en nog twee mense ernstig beseer na ŉ botsing reg van voor op die berugte Moloto-pad, noordoos van Pretoria.
ŉ Woordvoerder van ER24, Andre Visser, sê ŉ Fiat en ŉ bakkie het Sondagoggend omstreeks 6:40 reg van voor teen mekaar gebots. Twee mans en ŉ sewe oue maande baba wat in die Fiat gery het, is op die toneel dood. Visser sê ŉ vrou is uit die motor geslinger en is in ŉ ernstige toestand per helikopter na ŉ nabygeleë hospitaal vervoer. Die bestuurder van die bakkie was in die wrak vasgekeer en moes uitgesny word voor hy ook in ŉ ernstige toestand na die hospitaal vervoer is.
In September is ŉ gesin van vier, insluitend twee peuters, in ŉ ongeluk op die Moloto-pad dood nadat hulle reg van voor teen ŉ bus gebots het. Mark Franklin (39), sy vrou Eunice (29) en hulle twee kinders Miné (1) en Bradley (3) is dood toe mev. Franklin na bewering beheer oor die motor verloor het. ŉ Motorfietsryer is ook in September op dié pad dood toe hy na bewering beheer oor sy motorfiets verloor het en reg van voor teen ŉ motor gebots het.